Rafíþrótt
Rafíþrótt er íþrótt þar sem keppt er í tölvuleikjum. Oftast er um að ræða skipulagðar keppnir í fjölspilunarleikjum milli atvinnumanna sem keppa ýmist sem einstaklingar eða lið. Tölvuleikjakeppnir hafa lengi verið hluti af tölvuleikjamenningunni en frá 1. áratug 21. aldar hefur áhorf aukist gegnum netstreymi  á keppnum og atvinnumennska að sama skapi aukist.  Á 2. áratug 21. aldar eru rafíþróttir orðnar mikilvægur hluti af þróun og markaðssetningu tölvuleikja og margir leikjaframleiðendur taka þátt í að setja upp og styrkja rafíþróttamót.

Algengustu leikirnir sem keppt er í eru stríðsleikir, fyrstu persónu skotleikir, slagsmálaleikir og herkænskuleikir. Vinsæl rafíþróttamót eru haldin í leikjunum League of Legends, Dota, Counter-Strike, Overwatch, Super Smash Bros. og StarCraft. Meðal þekktustu mótanna má nefna League of Legends World Championship, The International (Dota 2), Evolution Championship Series og Intel Extreme Masters. Dæmi um deildarkeppni er Overwatch League. Minna vinsælar rafíþróttir eru boltaleikirnir FIFA, Rocket League og NBA.

Rafíþróttir eru viðurkenndar sem keppni, en ekki eru allir sammála um að þær séu íþróttir. Alþjóðaólympíunefndin hefur rætt möguleikann á því að rafíþróttir verði hluti Ólympíuleikanna. Árið 2018 tók alþjóðasiglingasambandið World Sailing rafíþróttagrein inn í mótaröð sambandsins með siglingakeppni á netinu með tölvuleiknum Virtual Regatta.

Undir lok 2. áratugar 21. aldar var talið að rafíþróttaviðburðir næðu til 454 milljón áhorfenda um allan heim og að velta þeirra næði yfir 1 milljarð dala. Með vaxandi vægi streymisþjónusta á borð við YouTube og Twitch eiga rafíþróttir auðveldara með að ná til fjölda áhorfenda og skapa þannig tekjur.

Rafíþróttir á Íslandi

Upphafið 
Tölvuleikjamót hafa verið fastur liður í félagslífi Íslendinga sem spila tölvuleiki allt frá því í kring um 2000, mótin þekktust yfirleitt sem Lan-mót. 
Í upphafi voru stærstu Lan-mótin haldin af Skjálfta  eða Ground Zero (Seinna G-Zero) , eða frá um 1999 til 2005, og allt til lokunar í dæmi G-Zero.  
Þá rak Skjálfti einnig leikjaþjóna í gegnum tíðina, þar á meðal fyrir Battlefield 1942, Battlefield Vietnam, Counter-Strike 1.6, Counter-Strike: Source, Call of Duty, Quake 2, Quake 3 Arena, Quake 4, Doom 3, Unreal Tournament 2004, Return To Castle Wolfenstein, Jedi Academy, og Multi-Theft Auto.

Í dag 

Þegar ljóst varð að rafíþróttir væru komnar til að vera fóru framhalds og háskólar að halda Lan-mót, en þar má t.d. nefna árleg Lan-mót Tækniskólans 'Kubburinn'.  sem og 'HR-inginn' sem Háskólinn í Reykjavík heldur.  

 2018 
 Aron Ólafsson stofnar Rafíþróttasamtök Íslands (RÍSÍ). 
 2019 
 Rafíþróttasamtök Íslands og Lenovo á Íslandi koma á laggirnar úrvalsdeild í rafíþróttum. Hlýtur hún nafngiftina Lenovo-deildin og starfar til 2020.  
 12. Reykjavíkurleikarnir (e. Reykjavik International Games) eru haldnir og er Rafíþróttum boðið með. Keppt var í Counter-Strike: Global Offensive, Fortnite og League of Legends. Keppnirnar áttu sér stað í Laugardalshöll.  

 2020
 Stöð 2, Rafíþróttasamtök Íslands og Skjáskot undirrita viljayfirlýsingu um samstarf sín á milli um uppbyggingu á rafíþróttum á Íslandi. Stöð 2 stofnar rafíþróttarásina Stöð 2 eSport.  
 Vodafone tekur við keflinu af Lenovo á Íslandi sem styrktaraðili úrvalsdeildarinnar og hlýtur hún nafnið Vodafone-deildin. 
 2022
 Ljósleiðarinn tekur við af Vodafone sem styrktaraðili úrvalsdeildarinnar og hlýtur hún nafnið Ljósleiðaradeildin.

Íslenskar deildir 
Lenovo-deildin - 2019 til 2020 
Vodafone-deildin - 2020 til 2022 
Ljósleiðaradeildin - 2022 til -

Íslensk félög og lið 
Nokkur íslensk íþróttafélög hafa stofnað rafíþróttadeildir, til dæmis Knattspyrnufélag Reykjavíkur, Íþróttafélagið Fylkir, Glímufélagið Ármann og Íþróttafélagið Þór Akureyri.

Tilvísanir